Мы махуэхэм
ФокIадэм и 23, щэбэт
Сабийхэм курыт школыр къамыухыу хыфIемыгъэдзэжыным и махуэщ
Сауд Хьэрыпым и къэрал махуэшхуэщ — пащтыхьыгъуэ щигъуэта махуэщ. 1932 гъэм къыдэкIащ «Хьэрып пащтыхьыгъуэм и щIыналъэхэр зэгуэгъэхьэжыным теухуауэ» унафэр. Абы ипкъ иткIэ къэралым Сауд Хьэрып Пащтыхьыгъуэ цIэр игъуэтащ.
Къыргъызстаным щагъэлъапIэ я къэралыбзэм и махуэр
Литвам щалэжьа щIэпхъаджагъэшхуэм хэкIуэдахэм я фэеплъ махуэщ. 1943 гъэм фашистхэм Вильнюс щызэтраукIэу хуежьащ езы зэрыпхъуакIуэхэм къалэм 1941 гъэм къыщызэрагъэпэща геттом щыпсэуа журтхэр. Абы дэса цIыхум мин 40-ри къанэ щIагъуэ щымыIэу хэкIуэдат.
1846 гъэм нэмыцэ астроном Галле Иоганн планетэщIэ къихутащ. ИужькIэ абы Нептун фIащащ.
1848 гъэм Америкэм щыщ Куртис Джон ягъэныщкIу сагъыз ищIауэ щытащ.
1869 гъэм Менделеев Дмитрий химие элементхэм я периодическэ законыр къызэIуихащ.
1924 гъэм Къэбэрдей-Балъкъэрым щIэныгъэншагъэр щыгъэкIуэдынымкIэ комиссэ къызэрагъэпэщащ.
1925 гъэм къащтащ «СССР-м и дзэм Iэмал имыIэу къулыкъу щызыщIэн хуейхэм ятеухуауэ» зако- ныр.
1937 гъэм Архангельскэ, Вологодскэ областхэр къызэрагъэпэщащ.
1943 гъэм советыдзэхэм Полтавэ къалэр фашистхэм къыIэщIагъэкIыжащ.
1944 гъэм Польшэм щыпсэу украинхэр а къэралым кърагъэIэпхъукIыу хуежьащ. Абы и жэуапу, Украинэм щыпсэу полякхэри ирахужын щIадзащ. А Iуэхум егъэзыгъэ хамылъхьэну зэгурыIуами, апхуэдэу хъуакъым — а лъэхъэнэм я щхьэр Польшэм ирахыным ирахулIауэ щытащ украин мин 600-м къыщыщIэдзауэ мелуаным нэс.
1991 гъэм Армением и Совет Нэхъыщхьэм и къэрал щхьэхуитыныгъэм теухуа унафэ къищтащ.
1991 гъэм РСФСР-м и Совет Нэхъыщхьэм и Президиумым унафэ къыдигъэкIащ Свердловск, Загорск къалэхэм нэхъапэм зэреджэу щыта цIэхэр яфIэщыжыным теухуауэ. Япэм Екатеринбург, етIуанэм Сергиев Посад цIэхэр иратыжащ.
2000 гъэм Тегенекли къуажэм къыщызэIуахащ усакIуэ, актёр цIэрыIуэу щыта, 1966 гъэм Iуащхьэмахуэ лъапэ щытраха «Вертикаль» фильмым роль нэхъыщхьэр щызыгъэзэщIа Высоцкий Владимир и музей.
КъБР-м и цIыхубэ тхакIуэ, КъБР-м и Къэрал саугъэтым и лауреат Тхьэгъэзит Зубер и ныбжьыр илъэс 83-рэ ирокъу.
Урысей тхыдэдж, тхакIуэ, драматург Радзинский Эдвард и ныбжьыр илъэс 81-рэ ирокъу.
Австрием щыщ актрисэ Шнайдер Роми къызэралъхурэ илъэс 79-рэ ирокъу.
Испанием щыщ уэрэджыIакIуэ цIэрыIуэ Иглесиас Хулио и ныбжьыр илъэс 74-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ, уэшх тIэкIу къыщешхынущ. Хуабэр махуэм градус 19 — 21-рэ, жэщым градус 14 — 15 щыхъунущ.
ФокIадэм и 24, тхьэмахуэ
Кърым Республикэм и Къэрал гербымрэ къэрал ныпымрэ я махуэщ. Ар нэгъабэ лъандэрэ ягъэлъапIэ.
ЧэруанакIуэм и дунейпсо махуэщ
Молдовэм щагъэлъапIэ Анэшхуэм и махуэр
ЩэкIуэнымрэ бдзэжьей ещэнымрэ я махуэр США-м щагъэлъапIэ
1801 гъэм КъуэкIыпIэ Куржыр Урысей империем къыхагъэхьащ.
1812 гъэм Бородино деж щекIуэкIа зауэм уIэгъэ хьэлъэ щыхъуащ икIи щыхэкIуэдащ пщы, дзэзешэ, Суворовым и гъэсэн Багратион Пётр.
1957 гъэм Барселонэ къалэм къыщызэIуахащ «Камп Ноу» стадионыщIэр. Иджыпсту ар Испанием и мызакъуэу Европэми щынэхъ ин дыдэщ — абы цIыху 99.354-рэ йохуэ.
1993 гъэм Урысейм къыщызэрагъэпэщащ ЦIыхум и хуитыныгъэхэмкIэ комиссэ.
1999 гъэм Инджылызым и къалащхьэ Лондон къыщызэIуахащ Артур Конан Дойль и литературэ лIыхъужь цIэрыIуэ Шерлок Холмс и фэеплъ.
2010 гъэм дунейм ехыжащ СССР-м и вице-президенту, къэралым «шыщхьэуIу зэхъуэкIыныгъэхэр» къыщызэзыгъэпэща ГКЧП-м и унафэщIу щыта Янаев Геннадий.
Уэрэдус, уэрэджыIакIуэ, джэгуакIуэ Сыжажэ Къылъшыкъуэ къызэралъхурэ илъэси 154-рэ ирокъу.
Иордание Хьэшимит пащтыхьыгъуэм и Парламентым и унафэщIу, премьер-министру, Сенатым и Iэтащхьэу щыта Хьэбжокъуэ Сэхьид къызэралъхурэ илъэси 119-рэ ирокъу.
Совет къэрал, политикэ лэжьакIуэ, 1984 — 1985 гъэхэм СССР-м и унафэщIу щыта Черненкэ Константин къызэралъхурэ илъэси 106-рэ ирокъу.
УсакIуэ, тхакIуэ, зэдзэкIакIуэ Рубальская Ларисэ и ныбжьыр илъэс 72-рэ ирокъу.
Адыгэ усакIуэ, зэдзэкIакIуэ Семэн Руслан къызэралъхурэ илъэс 69-рэ ирокъу.
Тележурналист, «Къэбэрдей-Балъкъэр» зыгъэлъагъуэ телевизионнэ канал» къэрал IуэхущIапIэм и унафэщIу щыта Къардэн Аслъэн и ныбжьыр илъэс 56-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ, уэшх тIэкIу къыщешхынущ. Хуабэр махуэм градус 17 — 20, жэщым градус 13 — 15 щыхъунущ.
ФокIадэм и 25, блыщхьэ
Зи тхьэкIумэхэм зэхамыххэм я дунейпсо махуэщ
Машинэ зыщIым и махуэщ
1632 гъэм Якутск къалэм и лъабжьэр ягъэтIылъащ.
1763 гъэм Екатеринэ ЕтIуанэм и унафэкIэ Москва къыщызэIуахащ Урысейм щыяпэ сымаджэщыр. Абы пащтыхь гуащэм и къуэ Павел и цIэр фIащауэ щытащ.
1818 гъэм инджылыз дохутыр Бланделл Джеймс дунейм щыяпэу зы цIыхум и лъыр адрейм хигъэлъэдауэ щытащ.
1934 гъэм Налшык къыщызэIуахащ Къэбэрдей-Балъкъэрым и колхоз-совхоз IуэхущIапIэхэм я япэ спартакиадэр.
1941 гъэм ВКП (б)-м и Къэбэрдей-Балъкъэр обкомым унафэ ищIащ уIэгъэ хъуа зауэлIхэр зыхуей хуэгъэзэнымкIэ комитет къызэрагъэпэщыну.
1943 гъэм Дзэ Плъыжьым Смоленск къалэр нэмыцэ фашист зэрыпхъуакIуэхэм къаIэщIигъэкIыжащ.
1991 гъэм ДОСААФ зэгухьэныгъэм и цIэр РОСТО жиIэу зэрахъуэкIащ.
1999 гъэм Ельцин Борис Iэ тридзащ Налог полицэм и федеральнэ къулыкъущIапIэм теухуа хабзэм.
Совет композитор, пианист щэджащэ, егъэджакIуэ, СССР-м и цIыхубэ артист Шостакович Дмитрий къызэралъхурэ илъэси 111-рэ ирокъу.
АР-м и цIыхубэ тхакIуэ, драматург, зэдзэкIакIуэ Еутых Аскэр къызэралъхурэ илъэси 102-рэ ирокъу.
Совет актёр, режиссёр, СССР-м и цIыхубэ артист Бондарчук Сергей къызэралъхурэ илъэс 97-рэ ирокъу.
Пшынауэ Iэзэу щыта, Къэбэрдей-Балъкъэрымрэ Урысей Федерацэмрэ щIыхь зиIэ я артист ПщыхьэщIэ Мухьэжыр къызэралъхурэ илъэс 85-рэ ирокъу.
Адыгэ тхакIуэ Щэмырзэ Iэмырбий къызэралъхурэ илъэс 84-рэ ирокъу.
УФ-м и цIыхубэ артисткэ Федосеевэ-Шукшина Лидие и ныбжьыр илъэс 79-рэ ирокъу.
США-м щыщ зэщхьэгъусэхэу, «Оскар» саугъэтхэр зыхуагъэфэщахэу Дуглас Майклрэ Зета-Джонс Кэтринрэ къыщалъхуа махуэхэр зэтохуэ. Нобэ Майкл илъэс 73-рэ, Кэтрин илъэс 48-рэ зэрырикъур ягъэлъапIэ абыхэм.
Дунейм и щытыкIэнур
«pogoda.yandex.ru» сайтым зэритымкIэ, Налшык уфауэ щыщытынущ, уэшх тIэкIу къыщешхынущ. Хуабэр махуэм градус 20 — 22-рэ, жэщым градус 14 — 15 щыхъунущ.
